Alumnes de Primària del Col·legi Juan XXIII visiten l’Ajuntament i coneixen l’alcalde
2025-07-24

Aquest matí (13-01-2016) ha sigut diferent i especial per als més de seixanta alumnes que conformen el 3r Curs de Primària del Col·legi Juan XXIII. Per unes hores, han oblidat les assignatures del dia per eixir i conéixer, com a joves ciutadans que són, un lloc fonamental de la localitat on habiten: l’Ajuntament. En el número 1 de la plaça d’Emilio Castelar, els menuts visitants han sigut rebuts per la regidora d’Educació, Laura Espinosa, qui ha jugat el paper d’experimentada guia, en aquesta visita per la casa consistorial.

En la planta baixa, els xiquets i xiquetes han conegut, de primera mà, les diferents àrees administratives en què es compon l’Ajuntament aprenent la comesa bàsica de cadascun d’elles. A més, també han conegut el funcionament del SAC (Servei d’Atenció al Ciutadà) i ara ja saben que és ací on els seus pares, i ells en un futur també ho faran, realitzen algunes de les seues gestions necessàries amb l’administració.

Finalment, la visita ha conclòs en el Saló de Plens. En ell, els xiquets han conegut de prop l’alcalde de Burjassot, Rafa García, a qui han sotmés a un divertit qüestionari. A més, han aprés com funciona una sessió plenària, el paper dels regidors i, a més, han posat en pràctica un exemple del regidor 22, aportant les seues pròpies propostes per a la millora general de Burjassot, la seua ciutat.